NARIADENIE KOMISIE (ES) č. 1537/2007
z 20. decembra 2007,
ktorým sa ustanovuje poskytovanie vyrovnávacieho príspevku organizáciám výrobcov za tuniaky dodané spracovateľskému priemyslu od 1. januára do 31. marca 2007
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), a najmä na jeho článok 27 ods. 6,
keďže:
(1)
Vyrovnávací príspevok ustanovený v článku 27 nariadenia (ES) č. 104/2000 sa za určitých podmienok môže poskytnúť organizáciám výrobcov tuniakov v Spoločenstve na množstvá tuniakov dodané spracovateľskému priemyslu za kalendárny štvrťrok, počas ktorého sa zaznamenali ceny, keď priemerná štvrťročná predajná cena na trhu Spoločenstva, ako aj dovozná cena, prípadne dovozná cena vrátane vyrovnávacích poplatkov, sú nižšie ako 87 % výrobnej ceny Spoločenstva za príslušný výrobok.
(2)
Pokiaľ ide o tuniaka dlhoplutvého (Thunnus alalunga), prieskum situácie na trhu Spoločenstva ukázal, že v období od 1. januára do 31. marca 2007 boli jeho priemerná štvrťročná predajná cena, ako aj jeho dovozná cena, uvedené v článku 27 nariadenia (ES) č. 104/2000, nižšie ako 87 % platnej výrobnej ceny Spoločenstva stanovenej nariadením Rady (ES) č. 1969/2006 (2).
(3)
Právo na príspevok sa stanoví na základe faktúr za predaj uskutočnený počas príslušného štvrťroka, ktoré sa použili na výpočet priemernej mesačnej predajnej ceny v súlade s článkom 4 nariadenia Komisie (ES) č. 2183/2001 z 9. novembra 2001 stanovujúceho podrobné pravidlá uplatňovania nariadenia Rady (ES) č. 104/2000 v súvislosti s poskytovaním vyrovnávacieho príspevku za tuniaky určené pre spracovateľský priemysel (3).
(4)
Výška príspevku stanoveného v súlade s článkom 27 ods. 2 nariadenia (ES) č. 104/2000 nesmie v žiadnom prípade presiahnuť buď rozdiel medzi aktivačnou cenou a priemernou predajnou cenou príslušného výrobku na trhu Spoločenstva, alebo paušálnu čiastku rovnajúcu sa 12 % tejto aktivačnej ceny.
(5)
Množstvá, ktoré spĺňajú podmienky pre poskytnutie vyrovnávacieho príspevku, nesmú v žiadnom prípade pre príslušný štvrťrok prekročiť limity stanovené v článku 27 ods. 3 nariadenia (ES) č. 104/2000.
(6)
Množstvá tuniaka dlhoplutvého (Thunnus alalunga) predané a dodané spracovateľskému priemyslu so sídlom na colnom území Spoločenstva boli počas príslušného štvrťroka väčšie ako množstvá predané a dodané počas toho istého štvrťroka v troch predchádzajúcich rybárskych rokoch. Keďže tieto množstvá prekračujú hornú hranicu stanovenú v článku 27 ods. 3 nariadenia (ES) č.104/2000, je potrebné obmedziť celkové množstvá týchto výrobkov, za ktoré možno poskytnúť vyrovnávací príspevok.
(7)
Na výpočet vyrovnávacieho príspevku poskytnutého každej organizácii výrobcov pri využití horných hraníc stanovených v článku 27 ods. 4 nariadenia (ES) č. 104/2000 je potrebné stanoviť rozdelenie množstiev, ktoré spĺňajú podmienky pre poskytnutie vyrovnávacieho príspevku, medzi príslušné organizácie výrobcov úmerne podľa množstiev, ktoré vyprodukovali v tom istom štvrťroku rybárskych rokov 2004, 2005 a 2006.
(8)
Opatrenia uvedené v tomto nariadení sú v súlade so stanoviskom Riadiaceho výboru pre produkty rybolovu,
PRIJALA TOTO NARIADENIE:
Článok 1
Vyrovnávací príspevok ustanovený v článku 27 nariadenia (ES) č. 104/2000 sa poskytuje na obdobie od 1. januára do 31. marca 2007 za tuniaky dlhoplutvé (Thunnus alalunga).
Maximálna výška príspevku v súlade s prvou a druhou zarážkou článku 27 ods. 2 nariadenia (ES) č. 104/2000 sa stanovuje na 5 EUR za tonu.
Článok 2
1. Celkové množstvo, za ktoré možno poskytnúť vyrovnávací príspevok, je 34,320 ton tuniakov dlhoplutvých (Thunnus alalunga).
2. Rozdelenie celkového množstva medzi príslušné organizácie výrobcov je stanovené v prílohe.
Článok 3
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. decembra 2007